《裁衣篇》
明代·黎景义

一从夫婿去年别，忽见霜风秋发发。深闺衫薄且难安，人在边城岂不寒。

边城之寒遥可虑，直待裁衣寄将去。笑杀儿家弄艳才，龟文献出换夫回。

睫前聚首虽共适，误却狼居姑衍绩。夙昔襟期信藁砧，半衾不暖无愁心。

昨夜梦郎颜倍壮，身长十尺衣相当。愿郎揎袖出龙庭，燕然隆碣自书铭。

威詟单于衡卫霍，貂蝉玉蟒辉麟阁。此时方自朔方归，金印封侯着锦衣。

夜半孤灯刀尺冷，银针密引更声永。裁衣已就意踌躇，殷勤更写一封书。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。